Irlande: gnovis tensions tal guvier nordirlandês
Se no si larà indenant pardabon cu la devoluzion dai podês intal cjamp de justizie e ta chel des fuarcis di polizie, il Sinn Féin al è pront a gjavâsi fûr dal guvier di coalizion che al vuide la Assemblee nordirlandese. Il partît di riferiment de comunitât republicane irlandese al acuse il DUP (Democratic Unionist Party), il partît plui grues dal front unionist, di lâ dilunc a pidimentâ il trasferiment ae Assemblee de Irlande dal Nord dai podês gjestîts fin cumò dal guvier britanic, cundut che al fos previodût prin dai Acuardis dal Vinars Sant, che a vevin inviât il procès di pâs, e po di chei di Saint Andrews. Tant che rispueste, il prin ministri nordirlandês Peter Robinson, che al à cjapât il puest di Ian Paisley sei intal guvier sei intal DUP, al à declarât che se e ves di saltâ la riunion dal esecutîf za fissade pai 18 di Setembar il Sinn Féin a ‘nt paiarà lis consecuencis. Prime de devoluzion de justizie e de polizie, il DUP al va dilunc a domandâ sigurazions sul dismantelament totâl dal IRA (Irish Republican Army), l’Esercit Republican Irlandês. Propit ta chestis zornadis, dut câs, la Comission di control indipendente e à declarât che il Consei diretîf e la struture militâr dal IRA no son plui in vore. Une declarazion che il stes prin ministri britanic Gordon Brown al à judicât suficiente par podê puartâ insom il procès di devoluzion. Un dai problemis sul plat al jere ancje chel su cui meti a cjâf dal ministeri de justizie e de polizie, dal moment che un republican al varès jevât la ostilitât de comunitât unioniste e un unionist chê de comunitât republicane. La soluzion e podarès rivâ de disponibilitât di un rapresentant dal Alliance Party, formazion politiche che no vûl jessi calcolade ni unioniste, ni republicane. Ce che, invezit, al somee restâ fûr de discussion e je la presince massive di armis framieç de comunitât unioniste e la mancjance di inchiestis indipendentis su la colusion jenfri paramilitârs lealiscj e struturis militârs e di polizie britanichis.
Font: Belfast Telegraph, 03/09/08; Món Divers, 03/09/08; Nationalia, 03/09/08; Gara, 02/09/08; BBC News, 26/08/08
fur_Latn fur_Latn eng_Latn